  Анжелика Тихонова корреспондент Удмуртиысь куасэн бызьылӥсь Лилия Васильева 30-тӥ толшоре Казахстанысь Алматыын классика амалэн 5 иськеме ас чотаз ӵошатсконын вормиз. Со сярысь ивортэ Россиысь Куасэн бызьылонъя федерацилэн нимлыко сайтэз. Ӵошатскисьмы финише 14 минут но 8,6 секунд куспын вуиз. Кыкетӥ луиз озьы ик Россилэсь данзэ утись Анна Нечаевская (Вологда улосвыл — Татарстан). Со 13,3 секундлы бере кылиз. Куинетӥ — Анна Шевченко (Казахстан). Со Васильевалэсь 15,2 секундлы бергес финише пыриз. Россиысь мукетъёсызлэн спортсменкаослэн интыоссы таӵеесь: Ксения Малеванная — 5-тӥ, Мария Давыденкова — 7-тӥ, Ольга Репницына — 8-тӥ, Удмуртиын вордскем Оксана Главатских — 15-тӥ. Тодэ вайытом, Алматыын ортчись тол Универсиадаын Россилэн командаяз Удмуртиысь куинез куасэн бызьылӥсьёс, биатлонист Александр Поварницын, озьы ик элькунамы вордӥськем фигуристка Елизавета Туктамышева пырисько. 31-тӥ толшоре уйыса бызьылонъёс ортчозы, 2-тӥ тулыспалэ — классика амалэн ас чотэ спринт, 4-тӥ тулыспалэ — суро командаен спринт, 6-тӥ тулыспалэ — эстафетаос, 7-тӥ-8-тӥ тулыспалэ — масс-стартъёс. Тегъёс: Спорт студентъёс Удмуртия Россия куасэнбызьылон Казахстан  